मंडी में व्यापारी किसानों को दंे बीस हजार तक नकद भुगतान: भाकिसं
नकद नहीं मिलने से किसानों को होती है परेशानी
आरटीजीएस, एनएफटी से हो बाकी का भुगतान
भास्कर संवाददाता | टिमरनी
कृषि उपज मंडी में कुछ व्यापारी चेक से भुगतान कर किसानों की परेशानी बढ़ा रहे हैं। इससे डिजिटल ट्रांजेक्शन को बढ़ावा नहीं मिल पा रहा है। वहीं मंडी में उपज लेकर आने वाले किसानों को भी दिक्कतों का सामना करना पड़ रहा है। उपज बेचकर किसान अपनी आवश्यकता के अनुसार किसी भी सामग्री की खरीदी भी नहीं कर पा रहे हैं। बुधवार को भारतीय किसान संघ ने मंडी सचिव को लिखित आवेदन देकर किसान की उपज के भुगतान को लेकर 20 हजार रुपए तक नगद राशि देने मांग की है। संघ ने बताया नोटबंदी के बाद नगदी की समस्या से मंडी में किसानों को भुगतान में परेशानी आई।
इस दौरान किसान, व्यापारी और मंडी प्रशासन ने आपसी सहमति बनाकर मंडी का सुचारू संचालन किया। संघ ने कहा उस समय राष्ट्रहित को ध्यान में रखते हुए किसानों ने परेशानी के बाद भी सरकार के निर्णय में सहयोग किया था। संघ ने बताया पूर्व में भी मंडी प्रबंधन को अवगत कराया गया कुछ व्यापारी चेक से भुगतान कर किसान की परेशानी बढ़ा रहे हैं। इसे ध्यान में रखते हुए आरटीजीएस एवं एनएफटी के माध्यम से ही भुगतान किया जाए। लेकिन अभी भी चेक से भुगतान किया जाना पूरी तरह से बंद नहीं हुआ है। वर्तमान में सरकार से नगद करंसी की उपलब्धता से दिक्कत कम हुई है। बाकी राशि का भुगतान आरटीजीएस, एनएफटी के माध्यम से ही किया जाए।
संघ के जिला कार्यालय मंत्री रेवाशंकर दोगने ने कहा इस संबंध में व्यापारियों को किसी प्रकार की समस्या हो तो मंडी प्रशासन, आयकर विभाग और बैंक अधिकारियों से मार्गदर्शन ले सकते हैं।
hin_Deva hin_Deva hin_Deva kas_Deva hin_Deva hin_Deva hin_Deva